|  |
| --- |
| **NOTA INFORMATIVĂ** **la proiectul hotărârii Guvernului cu privire la modificarea** **Hotărârii Guvernului nr.284/2013 privind aprobarea uniformei, însemnelor şi normelor de echipare cu uniformă ale poliţiştilor** |
| **1.** **Denumirea autorului şi, după caz, a participanţilor la elaborarea proiectului**  |
|  Proiectul hotărârii Guvernului cu privire la modificarea Hotărârii Guvernului nr.284/2013 privind aprobarea uniformei, însemnelor şi normelor de echipare cu uniformă ale poliţiştilor a fost elaborat de Ministerul Afacerilor Interne. |
| **2.** **Condiţiile ce au impus elaborarea proiectului de act normativ şi finalităţile urmărite**  |
|  În conformitate cu articolul 64 din Legea nr.288/2016 privind funcţionarul public cu statut special din cadrul Ministerului Afacerilor Interne, funcționarul menționat este asigurat cu uniformă pe seama bugetului de stat.  Asigurarea cu uniformă se realizează conform normelor aprobate prin Hotărârea Guvernului nr.284/2013 privind aprobarea uniformei, însemnelor şi normelor de echipare cu uniformă ale poliţiştilor.  De menționat că, pe parcursul ultimilor ani, s-a promovat o politică amplă și consecventă de intensificare a cooperării internaționale, drept rezultat se relevă că în urma parteneriatului dintre Ministerul de Interne al Franței și Ministerul Afacerilor Interne al Republicii Moldova a fost acordată donația cu titlu de asistență umanitară a unor echipamente neutilizate de Jandarmeria națională franceză în beneficiul Ministerului Afacerilor Interne al Republicii Moldova. Cantitatea totală a echipamentului constituie 9850 kg, iar valoarea totală a bunurilor constituie 170 798, 50 Euro.  Ministerul Afacerilor Interne a suportat costurile pentru transportarea echipamentelor în mărime de 266 560, 00 lei, serviciile de brocker vamal – 6979, 00 lei, vămuire – 388, 40 lei. Uniformele acordate de către Ministerul de Interne al Republicii Franceze respectă tendințele actuale în domeniul uniformelor care accentuează utilizarea suporturilor textile cu caracteristici tehnice performante în confecționarea acestora. Din aceste considerente, se consideră judicios utilizarea uniformelor acordate funcționarilor publici cu statut special din cadrul Ministerului Afacerilor Interne în exercitarea atribuțiilor funcționale.  De asemenea, se atrage atenția asupra faptului că, prin modificările propuse, în speță utilizarea uniformelor donate cu titlu gratuit în activitatea de serviciu în anumite situații distincte stabilite de Ministerul Afacerilor Interne, va prelungi termenele de utilizare a echipamentului folosit zilnic, prin utilizarea acestora în cel mai econom, eficace și eficient mod. Mai mult, promovarea proiectului are menirea de a susține interesul public de dezvoltare a bună-stării societăţii în ansamblu şi de realizare a intereselor private legitime, garantat prin funcţionarea entităţilor publice şi private, precum şi prin exercitarea atribuţiilor de serviciu ale agenţilor entităţilor date în strictă conformitate cu prevederile legale, în mod eficient şi econom din punct de vedere al utilizării resurselor. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
|  Prezentul proiect nu are ca scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi**  |
|  Proiectul hotărîrii Guvernului cu privire la modificarea Hotărârii Guvernului nr.284/2013 a fost elaborat în vederea ajustării cadrului normativ întru utilizarea uniformelor donate cu titlu gratuit în activitatea de serviciu. Novația proiectului se materializează prin completarea Hotărârii Guvernului prenotat cu punctul 31 care va avea următorul cuprins: „31. Uniformele sau alte echipamente, obținute cu titlu gratuit, urmare unor donații se utilizează în activitatea de serviciu în modul stabilit de Ministerul Afacerilor Interne.” |
| **5.** **Fundamentarea economico-financiară**  |
|  Implementarea amendamentelor propuse nu implică cheltuieli financiare şi alocarea mijloacelor financiare suplimentare. |
| **6.** **Modul de încorporare a actului în cadrul normativ în vigoare**  |
|  Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera ca consecință necesitatea amendării altor acte normative. |
| **7. Avizarea şi consultarea publică a proiectului**  |
|  În vederea respectării prevederilor Legii nr.239/2008 privind transparenţa în procesul decizional, Ministerul Afacerilor Interne a publicat pe pagina web oficială a autorităţii publice, anunţul referitor la iniţierea elaborării proiectului actului normativ.  Corespunzător, după înregistrarea proiectului de către Cancelaria de Stat, acesta urmează a fi publicat pe pagina guvernamentală particip.gov.md, în vederea examinării de către societatea civilă și instituțiile statului interesate, eventual formularea obiecțiilor/propunerilor în raport cu acesta. |
| **8. Constatările expertizei anticorupţie**  |
|   |
| **9. Constatările expertizei juridice** |
|  |

**Secretar de stat Ianuș ERHAN**